b'\n_START_ARTICLE_\nDeoksiriboza\n_START_SECTION_\nZgradba\n_START_PARAGRAPH_\n2-deoksiriboza je aldopentoza, ki ima na svojem drugem ogljikovem atomu v primerjavi z ribozo hidroksilno (OH\xe2\x80\x93) skupino zamenjano z vodikovim (H\xe2\x80\x93) atomom._NEWLINE_Sicer se lahko samo poimenovanje nana\xc5\xa1a na dva enantiomera: biolo\xc5\xa1ko pomembno D-2-deoksiribozo ter njeno redko pojavljajo\xc4\x8do se zrcalno sliko L-2-deoksiribozo._NEWLINE_V vodni raztopini deoksiriboza obstaja kot me\xc5\xa1anica treh oblik: linearne oblike H-(C=O)-(CH\xe2\x82\x82)-(CHOH)\xe2\x82\x83-H in dveh obro\xc4\x8dnih oblik, deoksiribofuranoze ("C3\'-endo") s pet\xc4\x8dlenskim obro\xc4\x8dem in deoksipiranoze ("C2\'-endo") s \xc5\xa1est\xc4\x8dlenskim obro\xc4\x8dem. Slednja oblika prevladuje (medtem ko pri ribozi prevladuje C3\'-endo-oblika).\n_START_SECTION_\nBiolo\xc5\xa1ki pomen\n_START_PARAGRAPH_\n2-deoksiriboza ima pomembno biolo\xc5\xa1ko vlogo, saj je sestavni del DNK. Molekula DNK (deoksiribonukleinska kislina), ki je poglavitna nosilka dednih informacij v \xc5\xbeivem svetu, sestoji iz dolgih verig deoksiribozo vsebujo\xc4\x8dih nukleotidov, povezanih med seboj s fosfatnimi skupinami. Nukleotid v DNK je sestavljen iz deoksiriboze in organske baze (adenin, timin, gvanin ali citozin), ki je vezana nanjo preko 1\'-ogljikovega atoma 1\' deoksiriboze. 5\'-hidroksilna skupina na deoksiribozni enoti je zamenjana s fosfatom, ki je povezan na 3\'-ogljik sosednje deoksiriboze.'